Μαργαρίτα της Δανίας, βασίλισσα της Σκωτίας

Η Μαργαρίτα της Δανίας (Margrete af Danmark, 23 Ιουνίου 1456 - 14 Ιουλίου 1486) από τον Οίκο του Όλντενμπουργκ έγινε βασίλισσα της Σκωτίας (1469 - 1486) ως σύζυγος του Ιάκωβου Γ' της Σκωτίας.

 Ήταν κόρη του βασιλιά Χριστιανού Α΄ της Δανίας και της Δωροθέας των Χοεντσόλερν, κόρης του Ιωάννη μαργράβου του Βρανδεμβούργου-Κούλμμπαχ. Δεν υπάρχουν πολλές πληροφορίες για την παιδική της ηλικία, όταν ήταν μόλις 4 ετών ξεκίνησαν οι διαπραγματεύσεις για τον γάμο της με τον Σκωτσέζο πρίγκιπα Ιάκωβο. Η Μαργαρίτα αρραβωνιάστηκε τον Ιάκωβο (1468) σε μια προσπάθεια να διαγραφούν τα χρέη της Σκωτίας στη Δανία για τις Εβρίδες και τη Νήσο του Μαν, ο γάμος έγινε με παρέμβαση του Καρόλου Ζ΄ της Γαλλίας. Τον Ιούλιο του 1469 η Μαργαρίτα σε ηλικία 13 ετών παντρεύτηκε τον Ιάκωβο Γ΄ στο αβαείο του Χόλυρουντ, με τον γάμο όλα τα χρέη ακυρώθηκαν. Ο Γουίλιαμ Σινκλέρ, 1ος κόμης του Καίθνες ήταν τότε κόμης των Ορκάδων, πήρε σαν δώρο από το στέμμα το κάστρο του Ράβενσκριγκ και σε αντάλλαγμα παραχώρησε τα κληρονομικά του δικαιώματα στο νησί (1472). Η βασίλισσα Μαργαρίτα απέκτησε όλα τα δικαιώματα της σύμφωνα με τους Σκωτσέζικους νόμους, ντυνόταν με τα ακριβότερα κοσμήματα και φορέματα σύμφωνα με την τελευταία λέξη της μόδας. Έμαθε τον γιο της να μιλάει Δανικά, σαν βασίλισσα ήταν όμορφη, ευγενική και δημοφιλέστερη σε πολύ μεγαλύτερο βαθμό από τον σύζυγο της. Οι σχέσεις της Μαργαρίτας με τον Ιάκωβο Γ΄ δεν περιγράφονται ευτυχείς, ήταν αποξενωμένη σε μεγάλο βαθμό με τον σύζυγο της και βρισκόταν μαζί του μονάχα στην παραγωγή παιδιών αλλά σεβόταν τον ρόλο του σαν μονάρχη. Η μεγαλύτερη αιτία της αποξένωσης φαίνεται ότι ήταν η εύνοια που έδειχνε ο Ιάκωβος Γ΄ στον δεύτερο γιο τους και οι στόχοι του να παραμελήσει τον μεγαλύτερο. Παρέδωσε την κομητεία του Ρος στον δεύτερο γιο του και κατηγόρησε τον κόμη Τζων ΜακΝτόναλντ στο Κοινοβούλιο για προδοσία, η Μαργαρίτα όμως με παρέμβαση της κατόρθωσε να παραμείνει ο Τζων ΜακΝτόναλντ λόρδος του Κοινοβουλίου. Την περίοδο της πρώτης κρίσης όταν ο Ιάκωβος Γ΄ εκθρονίστηκε από τον μικρότερο αδελφό του Αλέξανδρο Στιούαρτ, δούκα του Όλμπανυ μερικούς μήνες (1482) η Μαργαρίτα έδειξε μεγαλύτερο ενδιαφέρον από τον Ιάκωβο Γ΄ για τα παιδιά τους και αυτό τους έφερε σε μεγαλύτερη αποξένωση. Σε πολιτικό επίπεδο εργάστηκε για την αποκατάσταση του συζύγου της αλλά στη συνέχεια ζούσαν ξανά χωριστά : ο Ιάκωβος Γ΄ ζούσε στο κάστρο του Εδιμβούργου και η Μαργαρίτα στο κάστρο του Στέρλινγκ μαζί με τα παιδιά τους. Η Μαργαρίτα της Δανίας πέθανε ύστερα από σύντομη ασθένεια στο κάστρο του Στέρλινγκ στις 14 Ιουλίου 1486 και τάφηκε στο αβαείο του Κάμπουσκενεθ, στο ίδιο αβαείο τάφηκε και ο σύζυγος της. Το αβαείο πρόσφατα καταστράφηκε αλλά ο θόλος του καμπαναριού στέκεται και σήμερα επιδιορθώθηκε (1865) από την απόγονο της Βασίλισσα Βικτώρια. Μια φήμη ότι δηλητηριάστηκε από τον Τζων Ράμσεϊ, 1ο λόρδο του Μπόθγουελ ενός από τους αρχηγούς των αντιμαχόμενων ομάδων θεωρείται συκοφαντική και ανακριβής, ο Τζων Ράμσεϊ ήταν ευνοούμενος της Μαργαρίτας και δεν είχε κανέναν λόγο να το κάνει. Ο Ιάκωβος Γ΄ παρά τις άσχημες σχέσεις θρήνησε για τον πρόωρο θάνατο της συζύγου του και έκανε αίτημα στον πάπα να την κηρύξει αγία. Με τον σύζυγό της Ιάκωβο Γ΄ Στιούαρτ βασιλιά της Σκωτίας απέκτησε τέκνα: Ιάκωβος Δ΄ 1473-1513, βασιλιάς της Σκωτίας. Ιάκωβος 1476-1504, δούκας του Ρος. Ιωάννης 1479-1503, κόμης του Μαρ. Henderson, Thomas Finlayson (1893). "Margaret (1457?-1486)". In Lee, Sidney. Dictionary of National Biography. 36. London: Smith, Elder & Co. Marshall, Rosalind, Scottish Queens, 1034-1714 Richard Oram: The Kings and Queens of Scotland Timothy Venning: The Kings and Queens of Scotland Mike Ashley: British Kings and Queens Elizabeth Ewan, Sue Innes and Sian Reynolds: The Biographical Dictionary of Scottish Women Μαργαρίτα της Δανίας, βασίλισσα της Σκωτίας Βιογραφικό Λεξικό της Δανίας